Here is a page extracted from Wikipedia that may contain CSS, HTML, and a lot of unformatted text.

Title: José María Enguita Utrilla
Content: José María Enguita Utrilla (Soria, 1950) ye un filologo y profesor universitario, catedratico de luenga espanyola en a Universidat de Zaragoza y director actual de l'Archivo de Filología Aragonesa en a Institución «Fernando el Católico».

Succesor de Tomás Buesa en a catedra de luenga espanyola, ha continau as linias d'estudeo d'aquel sobre o espanyol d'America Latina y sobre dialectolochía aragonesa.

Formación 

Estudeó Filolochía Romanica en a Facultat de Filosofía y Letras d'a Universidat de Zaragoza dende 1969 dica 1973. Se doctoró en a mesma universidat con a tesi doctoral La influencia americana en el léxico de la "Historia general y natural de las Indias", de Gonzalo Fernández de Oviedo en 1980, con Premio Extraordinario de Doctorau.

Docencia 

Como docent, l'amostranza l'ha feito mas que mas sobre luenga espanyola y as relacions lingüisticas entre America y a Peninsula Iberica, sobre a historia d'a luenga espanyola y sobre dialectolochía hispanica. A dintro d'esta zaguera, ha tocau bellas veces a Filolochía aragonesa.

Atras aportacions 

En colaboración con María Antonia Martín Zorraquino ye autor de Las lenguas de Aragón (Zaragoza, 2000), una obra que s'ha tomau de referencia posteriorment. Ye coautor de bels articlos sobre aragonés y o proceso de castellanización d'Aragón, escritos con Mª Luisa Arnal en os primers anyos 1990, cuan esta tematica encara no teneba guaire cobertura dende una optica academica.

Dende 1985 dica 2006 estió lo secretario d'a sección de filolochía d'a Institución «Fernando el Católico». y secretario de l'Archivo de Filología Aragonesa, que edita ixa entidat. Dende 2007 ye o director de l'AFA.

Referencias

Se veiga tamién 

 Universidat de Zaragoza.
 Departamento de Lingüistica Cheneral y Hispanica d'a Universidat de Zaragoza.
 Tomás Buesa Oliver.
 María Antonia Martín Zorraquino.
 María Luisa Arnal Purroy.

Naixius de Soria
1950 (naixencias)
Filologos d'Aragón
Profesors universitarios d'Aragón
Licenciaus en Filosofía y Letras
Institución Fernando el Católico